Kuku
Kuku on Raplamaal Rapla vallas asuv küla. Kohanime esmamainiti 17. sajandi II poolel, kui nimetati isikut Kuckeperre Mart. 1725 mainiti Kucke küla. Küla kuulus Seli mõisale. Kohanimi tuleb sõnast "kukk". See võis olla talupoja lisanimi. "Kuku" on selle hellitusliitega teisend (nagu "kiisu", "kutsu", "jänku" ja "notsu"). Küla lääneosas asub Sootaga, mille nimi on antud Koigi või Mõisaaseme poolt vaadatuna. Seda küla mainiti 1447 kujul Sontake, 1523 kujul Sontack ja 1725 kujul Sotack. Sootaga liideti Kukuga 1977. Küla idaosa kuulus varem Purila mõisale ja kandis nime Purila-Ülejõe. Külas elas 2011. aasta rahvaloenduse andmetel 92 inimest. Neist 87 (94,6%) olid eestlased.